b'\n_START_ARTICLE_\nBronislavas Halickis\n_START_PARAGRAPH_\nBronislavas Halickis (lenk. Bronis\xc5\x82aw Halicki; 1902\xc2\xa0m. sausio 16 d. Maskvoje\xc2\xa0\xe2\x80\x93 1962\xc2\xa0m. kovo 26 d. Var\xc5\xa1uvoje)\xc2\xa0\xe2\x80\x93 lenk\xc5\xb3 geologas, keliautojas, Vilniaus ir Var\xc5\xa1uvos universitet\xc5\xb3 profesorius.\n_START_SECTION_\nBiografija\n_START_PARAGRAPH_\n1926\xc2\xa0m. baig\xc4\x97 Jogailos universitet\xc4\x85 Krokuvoje, kur mok\xc4\x97si geologijos ir fizin\xc4\x97s geografijos tais pat metais ten apgyn\xc4\x97 daktaro disertacij\xc4\x85 ir 1936\xc2\xa0m. tapo docentu. Dirbo Geologijos Institute Var\xc5\xa1uvoje (1929\xe2\x80\x931932\xc2\xa0m.). Tobulinosi Pranc\xc5\xabzijoje, Norvegijoje ir \xc5\xa0vedijoje._NEWLINE_Nuo 1933\xc2\xa0m. buvo Tarptautinio Europos kvartero \xc5\xbeem\xc4\x97lapio redakcijos narys. 1945\xc2\xa0m. \xc5\xbdem\xc4\x97s muziejaus Var\xc5\xa1uvoje buvo kvartero geologijos ir geomorfologijos skyriaus ved\xc4\x97jas. Nuo 1953\xc2\xa0m. Var\xc5\xa1uvos universiteto regionin\xc4\x97s geologijos profesorius. Europoje gausiai keliavo. Geologini\xc5\xb3 kongres\xc5\xb3 dalyvis. Paskelb\xc4\x97 apie \xc5\xa1imt\xc4\x85 mokslo darb\xc5\xb3. Organizavo pla\xc4\x8dius Lenkijos pleistoceno tyrimus.\n_START_SECTION_\nVilniuje\n_START_PARAGRAPH_\nB. Halickis 1933\xe2\x80\x931939\xc2\xa0m. Stepono Batoro universitete u\xc5\xbe\xc4\x97m\xc4\x97 adjunkto viet\xc4\x85 Geologijos katedroje. Nors dar 1932\xc2\xa0m. buvo kviestas u\xc5\xbeimti katedros ved\xc4\x97jo pareigas, bet d\xc4\x97l politini\xc5\xb3 prie\xc5\xbeas\xc4\x8di\xc5\xb3 fakulteto taryba jo kandidat\xc5\xabros nepatvirtino._NEWLINE_Jo veikloje svarbi\xc4\x85 viet\xc4\x85 u\xc5\xbe\xc4\x97m\xc4\x97 mokslinis ir pedagoginis darbas. Paskaitas skait\xc4\x97 farmacininkams ir \xc5\xbeem\xc4\x97s \xc5\xabkio specialyb\xc4\x97s studentams. Sekmadieniais da\xc5\xbenai rengdavo lauko ekskursijas gamtininkams ir geografams Vilniaus apylink\xc4\x97se, skirtas geomorfologin\xc4\x97ms problemoms. Tai pad\xc4\x97jo studentams gilinti universitetines studijas. Dalyvavo glaciologin\xc4\x97se ekspedicijose \xc4\xaf \xc5\xa0picbergen\xc4\x85._NEWLINE_Geologijos katedroje B. Halickis tur\xc4\x97jo vadovaujant\xc4\xaf vaidmen\xc4\xaf. Buvo r\xc5\xabpestingas, stropus. Pasi\xc5\xbeym\xc4\x97jo kult\xc5\xabrine, visuomenine veikla. Skait\xc4\x97 vie\xc5\xa1as paskaitas geologine tematika. Tvark\xc4\x97 gamtos muziej\xc5\xb3.\n_START_SECTION_\nMoksliniai darbai\n_START_PARAGRAPH_\nPersik\xc4\x97l\xc4\x99s \xc4\xaf Vilni\xc5\xb3 pirmiausia t\xc4\x99s\xc4\x97 savo mokslinius tyrimus prad\xc4\x97tus dar Krokuvoje._NEWLINE_V\xc4\x97liau dom\xc4\x97josi prekvartero sluoksniais Vilniaus kra\xc5\xa1te. Tyr\xc4\x97 riedulius, pagal kuriuos spr\xc4\x99sdavo apie prekvartero pavir\xc5\xa1i\xc5\xb3. 1938\xc2\xa0m. B. Halickis paskelb\xc4\x97 straipsn\xc4\xaf apie Vilniaus miesto geologin\xc4\xaf pagrind\xc4\x85, apibendrin\xc4\x99s 350 smulki\xc5\xb3 (6\xe2\x80\x9320 m) ir 60 gili\xc5\xb3j\xc5\xb3 gr\xc4\x99\xc5\xbeini\xc5\xb3 med\xc5\xbeiag\xc4\x85._NEWLINE_Pirmasis (kartu su B. Rydzevskiu) apra\xc5\xa1\xc4\x97 gil\xc5\xb3j\xc4\xaf gr\xc4\x99\xc5\xbein\xc4\xaf Druskininkuose. \xc5\xa0is 1930 met\xc5\xb3 gr\xc4\x99\xc5\xbeinys buvo didelis \xc4\xafvykis kra\xc5\xa1to geologijoje, nes pirm\xc4\x85 kart\xc4\x85 pragr\xc4\x99\xc5\xbe\xc4\x97 vis\xc4\x85 Lietuvos nuos\xc4\x97din\xc4\x99 uolien\xc5\xb3 storym\xc4\x99 ir pasiek\xc4\x97 prekambro granitus (kristalin\xc4\xaf pamat\xc4\x85)._NEWLINE_B. Halickis palaik\xc4\x97 pla\xc4\x8dius ry\xc5\xa1i\xc5\xb3 su visuomene. Dar\xc4\x97 geologinius u\xc5\xbesakomuosius darbus, kuri\xc5\xb3 tikslas buvo apr\xc5\xabpinti vandeniu gele\xc5\xbeinkelio sto\xc4\x8di\xc5\xb3, pienini\xc5\xb3 ir savivaldybi\xc5\xb3 objektus. 1940\xe2\x80\x931941\xc2\xa0m. tyr\xc4\x97 geologines s\xc4\x85lygas planuotos elektrin\xc4\x97s vietoje Turni\xc5\xa1k\xc4\x97se ir Antakalnyje._NEWLINE_B. Halickis, dirbdamas Geologijos katedroje ir v\xc4\x97liau, karo metais, Lietuvos geologijos tarnyboje, sukaup\xc4\x97 daug geologin\xc4\x97s med\xc5\xbeiagos apie Lietuv\xc4\x85, ta\xc4\x8diau nesuskubo jos paskelbti; dal\xc4\xaf paskelb\xc4\x97 po karo sugr\xc4\xaf\xc5\xbe\xc4\x99s \xc4\xaf Var\xc5\xa1uv\xc4\x85, kita dalis liko palaiduose rankra\xc5\xa1\xc4\x8diuose.'